《题清芬阁二首》
宋代·李洸

诗亡向千载，礼义谁维持。
唐人得名者，沈宋称绮词。
卓哉先生才，邈视数子皋。
抗怀信高洁，出事皆清奇。
不矜险绝句，意远窥无涯。
春归鉴湖绿，水落严子矶。
往来寄渔钓，遁世心独知。
松月绕云山，尽入骚人思。
白雪雅调高，俗耳听不宜。
群儿谩嘲毁，百岁名愈驰。
裔孙有清风，宛若先生诗。
搔头试一吟，古意犹能追。